6. ΒΑΣΙΛΙΚΟΝ ΔΙΑΤΑΓΜΑ της 17/22 Απρ.1937 Περί εκτελέσεως του υπ’ αριθ. 386/1936 Α.Νόμου περί τροποποιήσεως διατάξεων του 20/20 Νοεμ. 1934 Α. Νόμου περί του τρόπου εκδόσεως αντιγράφων δικαστηρίων κλπ. Εκδίδεται κατά το άρθρ. 14 του Α.Ν. 386/1936 (ανωτ. αρ. 5). Άρθρ.1.-Το κατά το άρθρ. 1 του Α.Ν. 386 οριζόμενον δικαστικόν ένσημον αντιγράφων αποτελείται εκ πέντε κλάσεων (χρηματικής αξίας 1 κλάσις δρχ.3, 2 κλάσις δρχ.6, 3 κλάσις δρχ.9, 4 κλάσις δρχ. 12, 5 κλάσις δρχ. 15). Περί της αξίας του άνω ενσήμου βλ. τας κατωτέρω αποφάσεις Υπ. Δικαιοσύνης και Οικονομικών, κατωτ. αριθ. 10 και 11. Άρθρ.2.-«Το σχήμα του δικαστικού ενσήμου ορίζεται ορθογώνιον, αι δε διαστάσεις αυτού ορίζονται εις 24 Χ 32 χιλιοστόμετρα από γωνίας εις γωνίας της ορθογωνίου περιμέτρου του εσωτερικού εντύπου πλαισίου και εις 27 Χ 35 χιλιοστόμετρα από γωνίας εις γωνίαν της οδοντωτής περιμέτρου, επιτρεπομένης ανοχής ενός χιλιοστομέτρου καθ’ εκάστην διάστασιν της εξωτερικής περιμέτρου. Επί του ανωτέρου μέρους της επιφανείας αυτού φέρονται αι λέξεις «Δικαστικόν ένσημον αντιγράφων» και επί του κατωτέρου μέρους της αυτής επιφανείας η χρηματική αξία του ενσήμου (ήτοι δραχμαί τρεις (3), δραχμαί έξ (6), δραχμαί εννέα (9), δραχμαί δώδεκα (12), δραχμαί δεκαπέντε (15). Εν τω μέσω της επιφανείας του ενσήμου φέρεται τετυπωμένη η Θέμις, κρατούσα δια της δεξιάς ξίφος και δια της αριστεράς ζυγόν. Το χρώμα του ενσήμου απασών των εν τω παρόντι άρθρω κλάσεων είναι ελαφρώς κυανούν». Αντικατεστάθη ως άνω υπό του Β.Δ. της 18 Σεπτ./13 Οκτ.1937 περί αντικαταστάσεως του άρθρ.2 του από 17 Απρ. 1937 Β.Δ/τος. Βλ. και σχόλιον προηγουμένου άρθρου 1. Άρθρ.3.-Το εκάστοτε κατασκευαζόμενον δικαστικόν ένσημον αντιγράφων παραλαμβάνεται υπό του ταμίου του σφραγιστού χάρτου, όστις εξελέγχει και επαληθεύει αυτό, εφοδιάζει δε δι’ αναλόγου ποσού εξ αυτού τους ταμίας. Άρθρ.4.-Οι εν Αθήναις ταμίαι πωλήσεως ενσήμων και οι επαρχιακοί τοιούτοι, παραλαμβάνοντες παρά του ταμείου του σφραγιστού χάρτου το δικαστικόν ένσημον αντιγράφων, θέλουσιν εκδίδει εκ του επί τούτω τηρουμένου παρ’ εκάστω βιβλίου της διαχειρίσεως αυτών απόδειξιν παραλαβής του ενσήμου δι’ ακεραίαν την ονομαστικήν αξίαν αυτού, πωλούντες  δε κατόπιν τούτο θα εισαγάγωσι εις το δημόσιον  ταμείον το αντίτιμον του ενσήμου, εκδίδοντες το οικείον γραμμάτιον δια το ποσόν τούτο. Εις το γραμμάτιον τούτο δέον να γίνηται μνεία του ποσού του πωλουμένου εξ εκάστης ιδία κλάσεως δικαστικού ενσήμου αντιγράφου, της αξίας αυτού, και της ολικής ονομαστικής αξίας αυτού, έτι δε και της μετ’ αφαίρεσιν των νομίμων εκπτώσεων εις το δημόσιον ταμείον εισαγομένης αξίας αυτού, εις δε το βιβλίον της αποθήκης ενεργείται πίστωσις δια του αντιτίμου των πωλουμένων ενσήμων, συμφώνως προς το εκδοθέν γραμμάτιον παραλαβής, ώστε να εμφαίνηται εν τω βιβλίω εξίσωσις χρεώσεως και πιστώσεως. Άρθρ.5.-Εν ελλείψει ενσήμου ανωτέρας κλάσεως, επιτρέπεται η χρήσις ενσήμου κατωτέρας κλάσεως, αξίας αναλόγου προς την αναπληρουμένην κλάσιν. Άρθρ.6.-Αι δια την έκδοσιν των αντιγράφων και την τήρησιν των προς τούτο βιβλίων λεπτομέρειαι ορισθήσονται συμφώνως προς το άρθρ. 62 επ. του ν. 6094, ως ούτος ετροποποιήθη υπό του ν. 6236 και του άρθρ.15 Α.Ν. 386 (ανωτ. αρ. 5) αποφάσεως της ολομελείας του αρμοδίου δικαστηρίου. Βλ. άρθρ. 64 κωδικ. Α.Ν. 128/1936 (6.Βε.10).

[Source: greek_legal_code_raptarchis | Tokens: 2804]